Wɔ fɛɛ wɔnáa Nyɔŋmɔ he nii ni atsɔɔ wɔ lɛ he sɛɛ\nBe ni eshwɛ fioo ni Yesu baagbo lɛ, ekɛ ekaselɔi lɛ ateŋ mɛi ejwɛ, ni ji Petro, Yakobo, Yohane, kɛ Andrea gba sane ko. Be ni Yesu kɛ amɛ wieɔ lɛ, egba nibii ni baakadi naagbee gbii lɛ, ni ji be ni eba lɛ. Kɛkɛ ni ebi sane ko ni he hiaa waa, akɛ: “Namɔ tuuntu ji nyɔŋ anɔkwafo kɛ hiɛshikalɔ lɛ ni enuŋtsɔ lɛ kɛ lɛ eto ewebii lɛ anɔ koni ehã amɛ amɛniyenii yɛ be ni sa mli lɛ?” (Mateo 24:3, 45; Marko 13:3, 4) No mli lɛ, Yesu miiwo ekaselɔi lɛ shi akɛ, lɛ, ni ji ‘amɛnuŋtsɔ’ lɛ, baahala mɛi eto esɛɛnyiɛlɔi lɛ anɔ yɛ naagbee gbii lɛ amli koni amɛtsɔɔ esɛɛnyiɛlɔi lɛ Nyɔŋmɔ he nii be fɛɛ be. Namɛi baafee nyɔŋ nɛɛ?\nNyɔŋ lɛ ji Yesu sɛɛnyiɛlɔi ni afɔ amɛ mu lɛ ateŋ mɛi fioo ni tsuɔ nii akɛ kuu. “Nyɔŋ” lɛ ji Yehowa Odasefoi A-Gbɛtsɔɔmɔ Kuu lɛ. Nyɔŋ lɛ hãa mɛi fɛɛ ni jáa Yehowa lɛ mumɔŋ niyenii yɛ be naa. Wɔkwɛɔ nyɔŋ anɔkwafo nɛɛ gbɛ koni eya nɔ ehã wɔ ‘wɔniyenii bɔ ni sa yɛ be ni sa mli.’​—Luka 12:42.\nNyɔŋ lɛ kwɛɔ Nyɔŋmɔ shĩa lɛ nɔ. (1 Timoteo 3:15) Yesu kɛ nitsumɔ ko ni tsii wo nyɔŋ lɛ dɛŋ akɛ ekwɛ Yehowa gbɛjianɔtoo lɛ fã ni yɔɔ shikpɔŋ lɛ nɔ lɛ nɔ. Enɛ tsɔɔ akɛ, nyɔŋ lɛ baakwɛ heloonaa nibii fɛɛ ni asafo lɛ yɔɔ lɛ nɔ, ebaanyiɛ hiɛ yɛ shiɛmɔ nitsumɔ lɛ mli, ni ebaatsɔɔ wɔ nii kɛtsɔ wɔsafoi lɛ anɔ. “Nyɔŋ anɔkwafo kɛ hiɛshikalɔ lɛ” hãa wɔ mumɔŋ niyenii, loo etsɔɔ wɔ Nyɔŋmɔ he nii kɛtsɔ woji, vidioi, kɛ nibii krokomɛi ni wɔkɛtsuɔ nii yɛ shiɛmɔ nitsumɔ lɛ mli lɛ, kɛ agbɛnɛ hu, kɛtsɔ asafoŋ kpeei kɛ kpeei krokomɛi ashishi nifeemɔi anɔ, koni wɔná nibii ni he hiaa wɔ lɛ yɛ be ni sa mli.\nNyɔŋ lɛ ji anɔkwafo, ejaakɛ eshiɛɔ Biblia mli anɔkwalei lɛ ni afã lɛ akɛ eshiɛ lɛ, ni eji hiɛshikalɔ hu, ejaakɛ ekɛ hiɛshikamɔ kwɛɔ Kristo nibii ni yɔɔ shikpɔŋ lɛ nɔ lɛ anɔ. (Bɔfoi 10:42) Yehowa miiye eebua nyɔŋ lɛ, ni eejɔɔ nyɔŋ lɛ nitsumɔ lɛ nɔ. Enɛ hewɔ lɛ, asafo lɛ miishwere, ni nyɔŋ lɛ miiya nɔ eetsɔɔ wɔ Nyɔŋmɔ he nii babaoo.​—Yesaia 60:22; 65:13.\nNamɔ Yesu hala akɛ etsɔɔ ekaselɔi lɛ Nyɔŋmɔ he nii?\nMɛni hewɔ wɔbaanyɛ wɔkɛɛ akɛ nyɔŋ lɛ ji anɔkwafo ni ehiɛ kã shi?\nKɛmaje Mɔ Ko Kɛmaje Mɔ Ko Namɔ Ji Nyɔŋ Anɔkwafo Kɛ Hiɛshikalɔ Lɛ?